b'\n_START_ARTICLE_\nGeotermi\n_START_PARAGRAPH_\nGeotermi er viden om vand og varme i jordens indre. 99% af Jordens volumen er mere end 1000 \xc2\xb0C varm.\n_START_SECTION_\nGeotermisk energi\n_START_PARAGRAPH_\nGeotermisk energi kan udnyttes ved f.eks at pumpe varmt vand op fra dybe vandf\xc3\xb8rende lag i undergrunden og udnytte den til opvarmning og evt. generering af elektricitet._NEWLINE_I Danmark stiger temperaturen med ca. 25-30 \xc2\xb0C pr. km, man borer i undergrunden. Omvendt falder de vandledende egenskaber med dybden, s\xc3\xa5 det er n\xc3\xa6ppe realistisk at udnytte reservoirer, som ligger dybere end 2,5-3,5 km._NEWLINE_For at udnytte den geotermiske varme handler det i princippet om at bore to dybe huller, i en til tre kilometers dybde. Fra det ene hul oppumpes varmt vand med en vandtemperatur p\xc3\xa5 for eksempel 73 grader, og ved hj\xc3\xa6lp af en varmepumpe tr\xc3\xa6kkes varmen ud af vandet, s\xc3\xa5 det f\xc3\xa5r en temperatur p\xc3\xa5 17 grader. Den opsamlede varme fra vandet overf\xc3\xb8res derefter ved hj\xc3\xa6lp af en varmeveksler til forbrugerne via fjernvarmenettet. Til sidst pumpes det lunkne vand tilbage ned gennem det andet hul, som ligger halvanden kilometer fra det f\xc3\xb8rste hul for at holde trykket oppe i sandstenslagene.\n_START_SECTION_\nGeotermisk energi i verden\n_START_PARAGRAPH_\nGeotermi st\xc3\xa5r for mere end 50\xc2\xa0% af Islands varmeforbrug, men ogs\xc3\xa5 i lande som USA, Kina, Indonesien, Italien, Tyrkiet, Tyskland og Polen findes der geotermiske anl\xc3\xa6g til produktion af el og/eller varme.'